અમેરિકામાં કોઈ ઓળખાણ વિના બે-ત્રણ મહિના ગાળવા માટે કેટલાં નાણાં જોઈએ અને શી તૈયારી કરવી જોઈએ તેનો કોઈને ખ્યાલ નહોતો. સ્વામીજીના હાથમાં જે થોડાં નાણાં મૂકવામાં આવ્યાં તે લઈ તેઓ મદ્રાસથી જહાજ દ્વારા અમેરિકા રવાના થયા. તેમની પાસે ગરમ વસ્ત્રો પણ નહોતાં. જે મળ્યું તે લઈને સ્વામીજી અમેરિકા પહોંચ્યા. અમેરિકામાં પહોંચીને તપાસ કરતાં ખબર પડી કે, સર્વ ધર્મ સંસદ તો સપ્ટેમ્બરમાં મળવાની છે અને પોતે તો જુલાઈ મહિનામાં જ આવી પહોંચ્યા છે! તેઓએ એમ પણ જાણ્યું કે સર્વ ધર્મ સંસદમાં પ્રતિનિધિનું પદ મેળવવા માટે પોતાના દેશની માન્ય ધર્મસંસ્થાના પ્રતિનિધિ તરીકે મુકરર કરેલી તારીખ સુધીમાં અરજી કરવી જોઈએ, પરંતુ તેઓ અમેરિકા પહોંચ્યા ત્યારે તો એ તારીખ પણ ચાલી ગઈ હતી. સ્વામીજી મૂંઝાયા, છતાંયે તેમનાં મનમાં એક પળવાર પણ હિંદ પાછા ફરવાનો વિચાર આવ્યો નહીં. તેમની ધર્મશ્રદ્ધા, આત્મશ્રદ્ધા અને ધ્યેયશ્રદ્ધા હિમાલય સમી અચળાયમાન હતી.